
1 INŠTITUCIONÁLNA OCHRANA ĽUDSKÝCH PRÁV 

Slovensko sa ako súčasť medzinárodného priestoru s členstvom v medzinárodných organizáciách zaviazalo k napĺňaniu mnohých záväzkov. Patria medzi ne proaktívne povinnosti ochraňovať a napĺňať ľudské práva, ktoré by mali podnietiť implementáciu verejných politík a prijímanie opatrení (napr. sankcií či prostriedkov nápravy) smerujúcich k praktickému napĺňaniu práv rôznych skupín ľudí v spoločnosti. Napríklad pri ochrane a napĺňaní ľudských práv žien priniesli posilnenie legislatívy povinnosti zakotvené v smerniciach Európskej únie (ďalej „EÚ“)
. V oblasti rovného prístupu k tovarom a službám rodová smernica Rady
 neumožňuje považovať tehotenstvo a materstvo za rizikový faktor len jedného pohlavia v poisťovníctve. V sektore zamestnanosti rodová smernica parlamentu a Rady
 odporúča členským štátom posilniť boj proti rozdielom v odmeňovaní a segregácií na trhu práce na základe rodu. Jednou z dôležitých súčastí ochrany a podpory práv žien v období tehotenstva a materstva je smernicou ošetrený nárok na voľno v zamestnaní bez straty mzdy kvôli návšteve predpôrodných vyšetrení v pracovnom čase.
 

V medzinárodných ľudskoprávnych režimoch sa čoraz častejšie pristupuje k ochrane ľudských práv multidimenzionálne a intersekcionálne. Tam, kde sa štáty predtým zaoberali len legislatívou pre konkrétne formy znevýhodnenia, bolo potrebné zamerať sa aj na viacnásobné znevýhodnenia a ich vzájomné prepojenia. Pri diskriminácii na základe pohlavia a rodu sa ukazuje silný vplyv ďalších dôvodov nerovnosti ako rasa, etnicita, spoločenská trieda alebo sexuálna orientácia. Intersekcionálny prístup
 je schopný vytvoriť efektívny rámec pre dosahovanie rovnosti na politickej i právnej a inštitucionálnej úrovni, a celkovo tak posilniť ochranu ľudských práv.
 Na druhej strane, aj keď je rodová rovnosť čoraz častejšie súčasťou intersekcionálnych politík rovnosti, netreba zabúdať ani na jej jedinečné špecifiká, ktoré nie je možné do takej miery prepájať s inými typmi diskriminácie. Pri niektorých otázkach, ako sú reprodukčné práva, rodovo podmienené násilie či úprava rodových vzťahov v legislatíve, je nutné zamerať sa vo verejných politikách osobitne na prevenciu a boj proti diskriminácii žien.
 Úlohou inštitucionálnej architektúry na ochranu a podporu práv žien je teda nájsť rovnováhu medzi špecifickým a intersekcionálnym vnímaním pohlavia a rodu a pretaviť ju do adresných, no zároveň integrovaných politík a opatrení na presadzovanie rodovej rovnosti.
 

Špecifickým záväzkom štátu v oblasti ochrany ľudských práv je zriaďovať vnútroštátne inštitúcie na ochranu ľudských práv a zabezpečiť ich funkčnosť. Štát preto musí nastavovať a vytvárať podmienky, aby tieto inštitúcie mohli efektívne fungovať, tzn. aby boli nezávislé, sprofesionalizované, disponovali právomocami kľúčovými pre riešenie prípadov diskriminácie a presadzovanie antidiskriminácie (politík a opatrení na prevenciu diskriminácie), schopné sebareflexie a vnútornej reformy, schopné spolupracovať s orgánmi verejnej moci (zákonodarnej, výkonnej a súdnej), ako aj s občianskou spoločnosťou (mimovládne organizácie – MVO), aby aktívne zhromažďovali, ale i poskytovali informácie verejnosti a šírili svoje poznatky prostredníctvom konzultácií, odborného vzdelávania a informačných kampaní. Vytvorenie a zdokonaľovanie špecializovaných orgánov predurčuje celkovú funkčnosť inštitucionálnej architektúry na ochranu ľudských práv v štáte. 

Piliere inštitucionálnej architektúry na ochranu a napĺňanie ľudských práv sa formujú najmä pod vplyvom dvoch systémov. Jedným je systém Organizácie spojených národov (ďalej „OSN“), ktorý podnietil vytváranie Národných ľudskoprávnych inštitúcií (ďalej „NHRI“)
 v súlade s Parížskymi princípmi.
 Patrí medzi ne napríklad čo najširší mandát na ochranu práv, adekvátne vyšetrovacie právomoci a zdroje, právne garantovaná aj faktická nezávislosť od vlády. Na základe napĺňania Parížskych princípov dochádza k získavaniu dôveryhodnosti a akreditácie NHRI
. Problémom je, že túto akreditáciu vykonáva výbor ICC (International Coordinating Committee of National Institutions for the Promotion and Protection of Human Rights), ktorý nie je oficiálne ustanovený (nie je medzivládnou organizáciou) ani nestranný (tvoria ho samotné NHRI, môže im ísť o kvalitu odboru, ale aj iba o záujmy členov) či dostatočne kritický (“A” je najčastejším hodnotením, i keď nie vždy zodpovedá realite, chýbajú mechanizmy na meranie úprimnosti ľudskoprávnych záväzkov, či na vynútenie dodržiavania NHRI princípov).
 

Druhým je systém EÚ, ktorý dal prostredníctvom smerníc impulz pre vznik inštitúcií pre rovnaké zaobchádzanie, tzv. National Equality Bodies (ďalej „EB“)
. Vytvorenie EB sa chápe ako hlavný prejav verejnej politiky v oblasti rovnosti, pretože ich úlohou je dopĺňať štát po teoretickej a funkčnej stránke, naprávať zlyhania iných politík štátu a zabezpečovať proces implementácie politík na ochranu znevýhodnených skupín.
 To, do akej miery EB napĺňajú svoje záväzky, sa neprejavuje v inom hodnotení ako v správach a odporúčaniach Európskej komisie, ktoré vychádzajú z informácií národných expertiek a expertov v oblasti rovnosti (z prostredia občianskej spoločnosti a akademickej obce). Zodpovednosť v zmysle “accoutability” voči členským štátom sa dostatočné nevyvodzuje.

Na Slovensku NHRI aj EB reprezentuje jedna inštitúcia, Slovenské národné stredisko pre ľudské práva
. To, že sú oba inštitúty spojené v jednej inštitúcii, nie je ojedinelé (podobne je to vo Veľkej Británii a Švédsku), no otázkou je, či takéto nastavenie neprináša so sebou dilemy, napríklad pri požiadavke nezávislosti NHRI a súčasnom predpoklade integrácie v rámci výkonnej moci v prípade EB. Fungovanie Slovenského národného strediska pre ľudské práva je spojené z mnohými problémami a výzvami. Jeho financovanie nie je zaručené a aktuálne nastavenie negarantuje dostatočné ľudské, technické a finančné zdroje na zabezpečovanie efektívneho vynucovania antidiskriminačného zákona. Nie je mu taktiež garantovaná dostatočná politická nezávislosť, čo mnohokrát viedlo k jeho zneužitiu na politické účely.

V tomto materiáli sa preto venujeme tomu, ako by NHRI/EB mali efektívne fungovať a byť nastavené. Ďalej sme rozpracovali typológiu prvkov, ktoré predstavujú dobrú prax v rôznych oblastiach pôsobenia NHRI/EB. Z metodologického hľadiska žiadne zo spomínaných NHRI/NEB nereprezentuje model bezchybného fungovania so všetkými žiaducimi prvkami “pod jednou strechou”, i keď niektoré NHRI/NEB sa vyznačujú ich vyššou koncentráciou (napr. NHRI/EB vo Veľkej Británii a Švédsku). Príklady z rôznych NHRI/EB sú usporiadané podľa podmienok a právomocí žiaducich pre vytváranie nasledovaniahodnej praxe.
2 DOBRÁ PRAX V NASTAVENÍ A FUNGOVANÍ ĽUDSKO-PRÁVNYCH INŠTITÚCIÍ V ZAHRANIČÍ

Príklady dobrej praxe EB a NHRI zo zahraničia (prevažne z EÚ) sú rozdelené do deviatich okruhov podľa dôležitých princípov, povinností a právomocí zavedených do praxe. V prvom príklade sa opisuje, ako niektoré EB a NHRI zabezpečujú princípy nezávislosti a odbornosti. Ďalej sa uvádzajú príklady toho, ako sa EB a NHRI vysporiadavajú s právomocami pri riešení prípadov diskriminácie a ako uplatňujú svoje právomoci pri presadzovaní antidiskriminačných politík a opatrení povinnými subjektmi. Ďalší príklad EB/NHRI sa venuje dôkladnému internému monitoringu a sebareflexii potrebnej pre efektívne nastavenie vnútorných procesov v EB/NHRI. Získavanie, zhromažďovanie a poskytovanie informácií predstavuje ďalší okruh príkladov vykonávania právomocí. V neposlednom rade je zdôraznená dobrá prax z oblasti spolupráce EB/NHRI s vládou a verejnosťou a prax v poskytovaní odborného poradenstva. V závere sa pozornosť sústreďuje na prax v napĺňaní povinnosti EB/NHRI vzdelávať a rozširovať povedomie.

2.1 PRINCÍP NEZÁVISLOSTI

Nezávislosť
 EB a NHRI môže byť definovaná viacerými prvkami. Politická nezávislosť je zaručená transparentnou voľbou vedenia a pomerným zastúpením občianskej spoločnosti. Dobrým príkladom je EB/NHRI v Holandsku, ktoré kladie vysoký dôraz na to, akým spôsobom sú vyberaní a dosadzovaní ľudia do rôznych pozícií. Pracovníci/čky sú rozdelení na tri skupiny osôb, ktoré priamo súvisia s fungovaním celej inštitúcie. Prvou skupinou je poradný orgán (Advisory Council), ktorý pozostáva z národnej ombuds-osoby, predsedu/kyne agentúry na ochranu dát, predsedu/kyne súdnej rady a z predstaviteľov/iek mimovládnych organizácií. Poradný orgán má právomoc navrhovať jednotlivé členky a členov EB/NHRI (druhá skupina), pričom musí dohliadať na zabezpečenie ich odbornosti a rozmanitosti. Zamestnanci a zamestnankyne predstavujú poslednú skupinu a sú vyberaní predsedom/kyňou EB/NHRI. Akúkoľvek voľnú pracovnú pozíciu musí EB/NHRI verejne inzerovať.
 Ďalším príkladom je belgické EB, ktorého zriaďovací zákon hovorí, že ktokoľvek, kto je členom alebo členkou vlády (na federálnej, regionálnej či komunitnej úrovni), parlamentných zhromaždení či vládnych inštitúcií, nesmie byť členom/kou ani patriť do správnej rady EB. Naopak, je viac než vítané a vyžadované, aby sa týmito členmi a členkami stali tí ľudia, ktorí zastupujú občiansku spoločnosť a majú expertízu v oblasti boja proti diskriminácii a presadzovaní ľudských práv.

Právna nezávislosť EB a NHRI sa odvíja od inštitucionálnej štruktúry, ktorá vychádza z platnej legislatívy určujúcej mieru ich nezávislého postavenia voči iným stakeholderom. Príkladným je Nórsko, kde v rámci EB funguje špecifický Tribunál pre rovnosť a antidiskrimináciu ako nezávislý orgán pod záštitou ministerstva detí, rovnosti a sociálnej inklúzie a nórskeho kráľa. Napriek tomu, že je financovaný z verejných zdrojov, ministerstvo ani nórsky kráľ do jeho činnosti nezasahujú. Tribunál pozostáva z ôsmich stálych členov/iek a štyroch náhradných členov/iek. Členmi a členkami tribunálu sú experti a expertky a osobnosti z rôznych oblastí (väčšinu však tvoria osoby s právnickým vzdelaním). Menuje ich vláda.

Finančná nezávislosť EB a NHRI je zaručená, ak financovanie nezávisí od rozhodnutia či zloženia vlády a ak existujú mechanizmy kontroly a vyvodzovania zodpovednosti (accountability) na kontrolu výkonu EB/NHRI. Na to, aby bolo možné zabezpečiť transparentnosť a efektívne využívanie zdrojov, ktoré má EB/NHRI k dispozícii, je potrebná pravidelná obsahová a finančná kontrola. Dobrým príkladom je Švédsko, kde pravidelne kontroluje prácu a využívanie zdrojov EB/NHRI Švédska agentúra pre verejný manažment a Švédska národná audítorská spoločnosť. V Írsku bol v EB/NHRI vykonaný audit s názvom “Hodnota za peniaze”, ktorým bolo poverené ministerstvo spravodlivosti a rovnosti. Audit zahŕňal kontrolu celkových výstupov EB/NHRI a jeho hodnotenie v porovnaní s inými inštitúciami v krajine (benchmarking).
 V ideálnom prípad by EB/NHRI mohlo mať ústavou (či aspoň zákonom) garantovaný minimálny ročný rozpočet, alebo percento HDP, do ktorého by nebolo možné politicky zasahovať.

2.2 PRINCÍP ODBORNOSTI
Odbornosť EB a NHRI úzko súvisí so spôsobom výberu vedenia a personálu. V Dánsku zákon o EB/NHRI oprávňuje mimovládne organizácie byť členkami jeho dvoch hlavných orgánov – Rady (Board) a Výboru (Council). Rada pozostáva z 12 členov/iek, z ktorých jedna polovica je volená Výborom a druhá akademickou obcou. Zákon dáva právomoc každej mimovládnej organizácii vo Výbore menovať dvoch členov Výboru. Okrem toho sa do Výboru môžu hlásiť aj ďalšie mimovládne organizácie, čo prispieva k špecializácii EB/NHRI, jeho expertíze a rôznorodosti. Celkové obsadenie Výboru pozostáva aj z ďalších členov/iek, ako napríklad zástupcov/kýň všetkých politických strán, ktoré sa nachádzajú v parlamente v danom funkčnom období, ministra/ministerky zahraničných vecí, spravodlivosti, vzdelávania, sociálnych vecí a práce, čo prispieva k zvyšovaniu odbornosti a spolupráce dánskeho EB/NHRI s vládou. Okrem týchto dvoch orgánov má dánska ľudskoprávna inštitúcia aj Radu pre rovné zaobchádzanie
, ktorá predstavuje EB a tvorí poradný orgán zložený z externých mimovládnych organizácií. Jej úlohou je dozerať na to, aby EB/NHRI vyťažila čo najviac zo znalostí a skúseností svojich zamestnancov a zamestnankýň a tie následne aplikovala do praxe.

2.3 PRÁVOMOCI PRI RIEŠENÍ PRÍPADOV DISKRIMINÁCIE 

EB a NHRI majú rôzne úrovne právomocí pri riešení prípadov diskriminácie. V niektorých krajinách majú EB a NHRI právomoc prijímať právne záväzné stanoviská, v iných zasa vystupujú v role sprostredkovateľských inštitúcií, ktoré vydávajú nezáväzné rozhodnutia či žiadajú o súčinnosť iných kompetentných verejných inštitúcii pri vyšetrovaní diskriminácie. Ľudskoprávne inštitúcie sa vyznačujú aj rôznorodosťou právomocí pri vyšetrovaní prípadov diskriminácie a pri udeľovaní sankcií. Rozličné právomoci sú bližšie konkretizované v nasledovných príkladoch. 

Inštitúciou s právomocou prijímať právne záväzné stanoviská v prípadoch diskriminácie je francúzske EB, ktorého úlohou je vydávať záväzné stanoviská a analýzy na žiadosť trestných, civilných a administratívnych súdov, ako aj z vlastnej iniciatívy, počas rozhodovania v prípadoch diskriminácie.
 Zároveň má právomoc vydať tzv. miestoprísažné vyhlásenie o spáchaní diskriminácie. Takéto vyhlásenie je možné vyvrátiť len pred súdom predložením dostačujúcich dôkazov.
 

V Dánsku EB zastupuje diskriminované osoby a vydáva záväzné rozhodnutia v prípadoch diskriminácie, taktiež môže priznať diskriminovanej osobe finančnú kompenzáciu. Ak diskriminujúci subjekt odmieta zaplatiť kompenzáciu diskriminovanej osobe v určenej lehote, dánske EB posunie prípad súdu.
 

Existujú aj EB a NHRI, ktoré majú expertízu v oblasti ochrany práva na rovnosť, no nemajú právomoc prijímať právne záväzné rozhodnutia. Zastávajú rolu akýchsi sprostredkovateľských inštitúcií
 a robia kvalifikované nezáväzné rozhodnutia. Napríklad v Nórsku je EB nestranný orgán, teda nezastupuje žiadnu zo strán. EB si na základe sťažnosti
 vyžiada informácie od oboch strán, vykoná nestranné posúdenie prípadu a vydá stanovisko o tom, či došlo k diskriminácii. V stanovisku navrhne diskriminujúcemu subjektu odstrániť nedostatky.
 Voči tomuto vyhláseniu môže podať subjekt, ktorý s ním nesúhlasí, sťažnosť na Tribunál pre rovnosť a antidiskrimináciu
 (nie je súčasťou EB), ktorého rozhodnutie v určitých prípadoch právne záväzné je. Sťažnosť môže podať aj EB, a to v prípade, ak subjekt v stanovenej lehote tieto nedostatky neodstráni.
 Všetky dokumenty týkajúce sa sťažností a samotných prípadov sú verejné a každý je oprávnený o tieto informácie žiadať, s výnimkou osobných údajov.
 

Sprostredkovateľské inštitúcie odbremeňujú nielen diskriminované osoby, ale aj inštitúcie, ktoré záväzne rozhodujú – a to tým, že na seba preberajú rôzne čiastkové úlohy. Napríklad poľské EB/NHRI má na starosti analyzovanie a hodnotenie právnych riešení v oblasti porušenia zásady rovného zaobchádzania (ďalej „ZRZ”), ako aj podávanie žiadostí príslušným orgánom o zmenu diskriminačných právnych predpisov a odstránenie následkov vyplývajúcich z porušení ZRZ. Môže tiež požadovať iniciovanie prípravného konania pred súdom a aktívne sa zúčastňovať všetkých prebiehajúcich občianskoprávnych alebo správnych konaní.
 

Niektoré sprostredkovateľské EB a NHRI majú právomoc požiadať o súčinnosť iných kompetentných verejných inštitúcií pri vyšetrovaní diskriminácie, čo prispieva k ich možnej kooperácii i vzájomnej kontrole. Napríklad španielske NHRI môže požiadať inštitúcie so záväznými rozhodovacími právomocami o vyšetrovanie či uvalenie sankcií na organizácie a osoby vo verejných funkciách, ktoré porušujú ZRZ, alebo tieto osoby môže požiadať o stanovisko k porušeniu ZRZ z ich strany.
 Ak štátny/a úradník/čka nespolupracuje a bráni tým vo výkone vyšetrovania, NHRI o ňom/nej podá hlásenie na Verejnú prokuratúru spolu s dokumentáciou potrebnou na začatie disciplinárneho konania, v ktorom môže byť obžalovaný/á za pohŕdanie.
 Taktiež môže o ňom/nej vydať špeciálnu správu, či ho/ju spomenúť vo výročnej správe pre parlament. V prípade nespolupracujúcich diskriminujúcich verejných inštitúcií im španielske NHRI môže v závere vyšetrovania pripomenúť ich zákonný záväzok vykonať nápravu a zabrániť ďalšiemu porušovaniu ZRZ.
 

Inšpiratívne príklady súčinnosti inštitúcií pri vyšetrovaní diskriminácie existujú aj medzi inšpektorátmi a EB. Inšpekcia sociálnych zákonov v Belgicku poskytuje (so súhlasom sťažovateľa/ky) na základe dohody o spolupráci výsledky svojich vyšetrovaní pre ďalšie konanie belgickému EB.
 Zámerom prepojenia medzi francúzskymi inšpektorátmi práce a NEB, formalizovaného v pokynoch ministerstva práce, je zdieľanie dobrej praxe, koordinácia aktivít (napr. tvorby a monitoringu antidiskriminačných politík), spoločné vzdelávanie a vzájomná spätná väzba na účinnosť metodológie vyšetrovania diskriminácie.

Niektoré EB a NHRI sú oprávnené vykonávať vyšetrovanie diskriminácie nielen na základe podnetu, ale tiež z vlastnej iniciatívy (ex offo) v prípadoch, ak majú dôvod domnievať sa, že organizácia alebo inštitúcia koná alebo konala nezákonne. NHRI v Španielsku má právomoc začať vyšetrovanie verejných inštitúcií na základe podnetu od osôb, ktoré sa cítia byť diskriminované týmito subjektmi.
 V Poľsku EB/NHRI používa celý rad techník na prešetrenie a vynútenie dodržiavania ZRZ vrátane ústavných sťažností, správnych konaní, podnetov na Ústavnom súde a petícií súdom a výkonným orgánom.
 Právomoc začať vyšetrovanie ex offo má aj EB v Nórsku
, EB vo Francúzsku
 a EB/NHRI vo Veľkej Británii
. V rámci tejto právomoci môžu niektoré EB a NHRI podávať verejné žaloby. Napríklad EB v Českej republike môže podať žalobu vo verejnom záujme proti rozhodnutiu správneho orgánu a tiež môže navrhnúť Ústavnému súdu zrušenie podzákonných právnych predpisov.
 

V rámci vyšetrovania, majú EB a NHRI rôzne právomoci dokazovania, ktoré sú príkladom zaujímavého postupu vyšetrovania prípadov diskriminácie. V Španielsku môže NHRI vstupovať do priestorov verejných inštitúcií a získavať tak prístup k dôkazom a dátam, dokonca aj v prípade, ak boli oficiálne utajené.
 Francúzske EB má právomoci vyšetrovať individuálne aj kolektívne sťažnosti.
 Môže vypočúvať (aj vo svojich priestoroch) fyzické aj právnické osoby, ktoré na vyšetrovaní musia spolupracovať a umožniť spoluprácu aj svojim zamestnankyniam a zamestnancom.
 Pri vyšetrovaní uplatňuje EB prenesené dôkazné bremeno. 
 

Vo Fínsku má EB metodické pokyny upravujúce postupy pri vyšetrovaní porušení ZRZ. V prípadoch diskriminácie EB najprv ustanoví úradníka/čku zodpovedného/ú za vyšetrovanie prípadu a komunikáciu s údajne diskriminovanou osobou. EB prostredníctvom úradníka/čky ďalej požiada o stanovisko zamestnávateľa ako údajne diskriminujúceho subjektu.
 Následne toto stanovisko zdieľa s údajne diskriminovanou osobou, ktorá naň môže zareagovať (resp. vyjadriť voči nemu námietky). V niektorých špecifických prípadoch, ako podozrenie z diskriminácie pri prijímaní do zamestnania, sa EB okrem diskriminovanej a diskriminujúcej osoby môže pýtať aj prijatej (nediskriminovanej) osoby na jej zážitok z prijímacieho pohovoru. Ak mala prijatá osoba porovnateľné predpoklady na získanie práce, pričom sa dá predpokladať, že k jej uprednostneniu došlo kvôli charakteristike, ktorá bola u neprijatej osoby dôvodom na diskrimináciu, môže prijatá osoba figurovať v prípade ako potenciálny komparátor/ka a jej svedectvo sa tým stáva cenným faktorom pri rozhodovaní EB v danom prípade.

Vo Švédsku si EB/NHRI pri vyšetrovaní individuálnych sťažností môže vyžiadať od zamestnávateľa akékoľvek informácie relevantné pre prípad
, prístup na pracoviská a iné miesta výkonu pracovnej činnosti a spoluprácu pri rokovaniach o prípade
. Ak zamestnávateľ nespolupracuje, môže mu EB/NHRI uložiť finančnú pokutu napríklad za neumožnenie vstupu na pracovisko či za neodpovedanie na otázky.
 

V Holandsku má EB veľmi dobre vyvinutý mechanizmus informovania oboch strán v rámci iniciovania sťažnosti a procesu vyšetrovania. Osoba, ktorá má pocit, že bola diskriminovaná, je po kontaktovaní EB informovaná, či jej prípad spadá pod pôsobenie EB, či môže žiadať o jeho stanovisko a čo sa stane v prípade, ak podá sťažnosť.
 Ak je sťažnosť podaná, obe strany dostanú list, v ktorom je vysvetlený proces vyšetrovania, žiadosť o informácie potrebné k vyšetrovaniu a stanovený termín odpovede na žiadosť. Všetky informácie jednej strany sú zaslané aj strane druhej a naopak. Obe strany na doručené informácie môžu reagovať.
 

V prípade zistenia porušení ZRZ môžu niektoré EB a NHRI zamestnávateľovi okrem záväzného nariadenia nápravy nezákonného stavu udeľovať sankcie a vyjednávať o ich výške. Francúzske EB o výške trestnej pokuty rokuje s obvineným subjektom (trest nemôže presiahnuť 3 000 eur u fyzických a 15 000 eur u právnických osôb), na čo je splnomocnené (ako sprostredkovateľská inštitúcia) prokurátorom/prokurátorkou republiky pri civilných senátoch. Ak stíhaná osoba pri uložení pokuty nespolupracuje, alebo pokutu odmietne, ochranca/ochrankyňa práv iniciuje konanie pred civilným senátom, kde zamestnávateľovi hrozia prísnejšie pokuty a trest odňatia slobody.
 V Holandsku sa nespolupráca s EB považuje za trestný čin, ak vyšetrovaná osoba či subjekt nedodá žiadané informácie v stanovenej lehote. V takýchto prípadoch má EB právomoc postaviť nespolupracujúcu osobu či subjekt pred súd, ktorý nariadi poskytnúť požadované informácie pod hrozbou sankcie či pokuty.
 Takisto španielske NHRI môže požadovať vyšetrovanie alebo uvalenie sankcií na nespolupracujúce organizácie a osoby vo verejných funkciách.
 
Existujú aj EB a NHRI, ktoré sa zameriavajú na strategický výber prípadov diskriminácie (litigácia). Napríklad švédske EB/NHRI má stanovené interné kritériá výberu prípadu vo forme kontrolných otázok a strategických oblastí, ktoré sú jeho vodidlom pri rozhodovaní o začatí vyšetrovania v prípade porušenia ZRZ.
 V Severnom Írsku EB/NHRI identifikuje diskrimináciu na základe tehotenstva ako najrozsiahlejšiu oblasť ich litigačnej práce, pre ktorú sa rozhodlo na základe mnohých podaných sťažností a výskumu.
 

2.4 PRÁVOMOCI PRI PRESADZOVANÍ ANTIDISKRIMINAČNÝCH POLITÍK A OPATRENÍ POVINNÝMI SUBJEKTAMI

Mnohé EB a NHRI kladú dôraz na prevenciu diskriminácie tým, že tlačia na dodržiavanie povinnosti predchádzať diskriminácii u verejných aj súkromných subjektov.
 Využívajú pritom svoju právomoc vytvárať systémové politiky, koordinovať a monitorovať ich napĺňanie. V rámci toho im teda prináleží právomoc vykonávať externý monitoring či inšpekciu práce.

Jednou z právomocí, ktorú EB a NHRI využívajú na uplatňovanie antidiskriminačných politík, je právomoc žiadať o vypracovanie akčného plánu. Napríklad EB/NHRI vo Veľkej Británii je oprávnené vydávať oznámenia o nezákonnom konaní (unlawful act notice), v rámci ktorých má právomoc požadovať vypracovanie akčného plánu, s cieľom vyhnúť sa opakovaniu alebo pokračovaniu porušovania (antidiskriminačného) zákona zo strany subjektu, ktorý konal v rozpore s ním. Môže taktiež samo odporučiť prijatie niektorých opatrení. Vo Švédsku je EB/NHRI zodpovedné za vytvorenie akčného plánu pre rovné odmeňovanie na systémovej úrovni
 a spolu s MVO vytvára akčný plán pre boj s diskrimináciou
. 

Príkladom podpory preventívnych politík je aj portugalské EB, ktoré má povinnosť skontrolovať všetky kolektívne zmluvy hneď po ich zverejnení a zistiť, či neobsahujú diskriminačné ustanovenia. Ak sa takéto ustanovenia vyskytnú, EB vydá nezáväzné stanovisko a je povinné to oznámiť verejnému prokurátorovi (NHRI), ktorý môže podať návrh na súd a žiadať, aby boli takéto ustanovenia vyhlásené za neplatné.
 Zamestnávatelia v Portugalsku sú povinní žiadať stanovisko EB, ak zamýšľajú prepustiť tehotnú ženu, zamestnankyňu, ktorá nedávno porodila alebo kojí, či zamestnanca/kyňu počas rodičovskej dovolenky. Stanovisko EB je zamestnávateľ povinný dopredu žiadať aj v prípade, ak zamestnávateľ nesúhlasí s umožnením polovičného úväzku alebo flexibilného pracovného času zamestnancovi/kyni s jedným alebo viac deťmi pod 12 rokov.
 

Niektoré EB a NHRI sú zodpovedné aj za externý monitoring a kontrolujú dodržiavanie pozitívneho záväzku zamestnávateľov prijímať opatrenia na prevenciu diskriminácie a podporu rovnosti a rovných príležitostí. 

V Severnom Írsku EB/NHRI podporuje a monitoruje verejné inštitúcie pri dodržiavaní proaktívnej povinnosti uplatňovať rovnosť príležitostí vo svojej činnosti. Uplatňovanie rodového hľadiska vo verejných politikách írske EB/NHRI považuje za jeden z kľúčových faktorov verejných politík.
 

Vo Švédsku si môže EB/NHRI od zamestnávateľov vyžiadať (alebo sú mu proaktívne predkladané) výročné správy o napĺňaní cieľov prijatých akčných plánov rodovej rovnosti a rovného odmeňovania. Na kontrolu dodržiavania pozitívneho záväzku zamestnávateľov švédske EB/NHRI využíva rôzne nástroje, ako tematické inšpekcie (zamerané na jednotlivé témy, napr. plány rovnosti alebo iné preventívne opatrenia v oblasti zamestnávania) a individuálne inšpekcie.
 EB/NHRI takisto monitoruje pomer žien a mužov na rozličných pracovných pozíciách a i.
 

Príkladom monitoringovo-advokačnej aktivity je poľské EB/NHRI, ktoré na základe občianskych podnetov zaslalo petíciu
 ministerstvu vzdelávania zdôrazňujúcu dôležitosť ľudskoprávneho vzdelávania a hodnotenie ministerstva v tejto oblasti ako nedostatočné, napr. posilňujúce rodové stereotypy. EB/NHRI takisto komunikovalo ministerstvu potrebu používania rodovo citlivého jazyka pri klasifikácii rôznych profesií.

EB a NHRI v niektorých krajinách poskytujú supervíziu a pomoc zamestnávateľom pri zavádzaní antidiskriminačných opatrení. Vo Švédsku EB/NHRI zároveň s kontrolou podporuje zamestnávateľov v identifikácii, náprave a prevencii neopodstatnených platových rozdielov z dôvodu pohlavia/rodu, aktivizuje zamestnávateľov a odborové organizácie v úsilí o rovné mzdy a pomáha úradom pri vytváraní metód vyšetrovania nerovného odmeňovania.
 Švédske EB/NHRI napríklad monitoruje zamestnávateľov v dodržiavaní zákona o rodičovskom voľne. V prípade nedostatočne vytvorených podmienok na zladenie rodinného a pracovného života pre ženy a mužov EB/NHRI požaduje prijatie aktívnych opatrení a poskytuje supervíziu pri ich zavádzaní.
 

V Severnom Írsku EB/NHRI vyvinulo ukážky politík (template policy), ako zavádzať flexibilný pracovný čas a usporadúva pre zamestnávateľov školenia v ich implementácii. Takisto odporúča zamestnávateľom audit ich vnútorných politík a následné vypracovanie plánu rodovej rovnosti.
 

Vo Veľkej Británii EB/NHRI vytvára kódexy pravidiel (codes of practice), ktoré pomáhajú zamestnávateľom a poskytovateľom služieb interpretovať antidiskriminačný zákon, a tým aj konať v jeho medziach a vytvárať dobrú prax.
 

Portugalské EB vytvorilo v spolupráci so zamestnávateľmi platformu na presadzovanie rodovej rovnosti. Jej členovia/ky si pri vstupe do platformy stanovia merateľné ciele na dosahovanie rodovej rovnosti na pracovisku a EB je poverené sledovaním zavádzania a dosahovania týchto cieľov.
 Portugalské EB produkuje množstvo návodov, ako zavádzať plány rovnosti na školách, v samosprávach, verejných inštitúciách a firmách.

2.5 INTERNÝ MONITORING A SEBAREFLEXIA

Na EB/NHRI v pozícii zamestnávateľa sa vzťahuje antidiskriminačná legislatíva rovnako ako na iné subjekty. Zároveň by však z titulu svojho poslania – zavádzať ľudské práva do života – mali ísť príkladom ostatným zamestnávateľom. 

Vzorovým zamestnávateľom je EB/NHRI vo Veľkej Británii, ktoré na presadzovanie rodovej rovnosti na svojom pracovisku uskutočňuje pravidelný interný monitoring. Ten pomáha v nastavovaní vlastnej antidiskriminačnej politiky a prispieva k zmene vnútorných štruktúr a procesov vo vnútri inštitúcie. V rámci interného monitoringu
 britské EB/NHRI priebežne zhromažďuje komplexné diferencované údaje o svojej pracovnej sile a o spokojnosti svojich zamestnankýň a zamestnancov, pričom sa snaží identifikovať rozdiely v pracovných podmienkach žien a mužov na pracovisku.
 Údaje zbiera prostredníctvom fokusových skupín, komplexných štatistických zisťovaní, či detailného skúmania sťažností. Pre lepšie porozumenie situácii EB/NHRI porovnáva jednotlivé kategórie údajov z hľadiska vzájomných korelácií. Na základe výsledkov monitoringu EB/NHRI každoročne vypracováva súbor záväzných odporúčaní, na základe ktorých potom prijíma a realizuje povinné opatrenia.
 Účinnosť, vhodnosť, ako aj miera napĺňania a dopady realizovaných opatrení sú následne predmetom ďalšieho monitoringu a vyhodnocovania (assessment of impact). EB/NHRI informuje všetky zamestnankyne a zamestnancov o prijatých politikách na predchádzanie diskriminácii a zverejňuje získané údaje z priebežného monitoringu vo forme správ o personálnom zložení a jeho rozmanitosti. Zároveň sprístupňuje výsledky hodnotenia dopadov zavádzaných opatrení na podporu rovnosti. Správy každoročne uverejňuje na svojej webovej stránke (všetky zverejňované informácie o pracovnej sile sú v súlade s ochranou osobných údajov). Legislatíva stanovuje aj to, že EB/NHRI musí konzultovať efektívnosť svojho strategického plánu (každé tri alebo päť rokov) s odbornou verejnosťou.
 Na tento účel si EB/NHRI vyvinulo súbor indikátorov a robí benchmarking vychádzajúc z vládnych správ (‘State of the Nation’ reports), ktoré sú periodicky posielané parlamentu a medzinárodným monitoringovým inštitúciám. Na základe evaluácie sa v rámci konzultácie rozhoduje, či je potrebné daný strategický plán upraviť alebo ponechať.
 Týmto mechanizmom britské EB/NHRI nielenže monitoruje samo seba, ale zároveň sa otvára aj vplyvu zvonka, čo zvyšuje jeho transparentnosť a relevanciu.
2.6 ZÍSKAVANIE, ZHROMAŽĎOVANIE A POSKYTOVANIE INFORMÁCIÍ

Jednou z úloh, ktoré prináležia EB/NHRI je zber, archivovanie a následné sprostredkovávanie informácií. 

Dobrým príkladom proaktívneho plnenia si informačných zodpovedností je Belgicko, ktorého EB z vlastnej iniciatívy vytvorilo databázu dobrých praxí v oblasti presadzovania rodovej rovnosti, predovšetkým v zamestnaní. Tá má slúžiť na inšpiráciu a ukážku toho, ako sa veci dajú robiť.
 Zároveň dochádza zo strany EB k monitorovaniu a následnému vyhodnocovaniu rozdielov v odmeňovaní medzi ženami a mužmi. Na základe výsledkov takéhoto monitoringu vytvára EB odporúčania pre verejných činiteľov, jednotlivcov, ale aj súkromné inštitúcie. Rovnako zverejňuje štatistiky a rozsudky v oblasti rodovej rovnosti s prihliadnutím na ochranu osobných údajov oboch strán daného súdneho sporu.

NHRI v Španielsku monitoruje a zhromažďuje informácie o všetkých incidentoch a zlyhaniach v oblasti rodového násilia, ktoré boli zapríčinené rozličnými verejnými činiteľmi (štátne obranné zložky, sudcovia/kyne, prokurátori/ky). Svoje zistenia v tejto oblasti publikuje a vyzýva kompetentné orgány, aby k takýmto zlyhaniam viac nedochádzalo.
 

EB v Rakúsku začalo od roku 2010 prinášať pohľad diskriminovaných skupín prostredníctvom pravidelného uverejňovania reálnych prípadov ľudí. Pomocou pútavých nadpisov, emočných príbehov a zhrnutím faktov sa v priebehu roka podarilo upriamiť pozornosť na viaceré dôvody a oblasti diskriminácie. Cieľom bolo nielen vzdelávanie v oblasti diskriminácie, ale taktiež podpora pre ľudí ohrozených diskrimináciou, ktorí tak videli, že sa majú na koho obrátiť. Zároveň postupom času vznikol súhrn možných riešení podobných problémov, ktoré NEB v oblasti diskriminácie poskytuje.
 

Dánske EB/NHRI monitoruje legislatívne návrhy, ktoré prejdú parlamentom, robí výskum s využitím rodovo diferencovaných štatistík a publikuje výročné správy o kľúčových ľudskoprávnych oblastiach vrátane rodovej rovnosti.
 

Pri webových stránkach sú dobrým príkladom EB v Nórsku
 a EB/NHRI vo Veľkej Británii
. Obe inštitúcie poskytujú prehľadné webové stránky, ktoré sú bohaté na informácie. Obsahujú inštrukcie (často až podrobné manuály), ako podať sťažnosť, ako aj informácie o vyriešených prípadoch, rozličné publikácie, vyhlásenia, brožúry a podobne.

2.7 SPOLUPRÁCA S VLÁDOU 

V niektorých krajinách EB a NHRI spolupracujú s vládou prostredníctvom navrhovania legislatívnych antidiskriminačných opatrení. Túto právomoc realizuje napríklad EB/NHRI vo Švédsku, ktoré pripomienkuje zákony či EB v Portugalsku, ktoré navrhuje vláde rôzne antidiskriminačné mechanizmy. V Portugalsku vďaka návrhom, ktoré vláde predložilo NHRI na základe sťažností občanov/občianok, ktoré samo riešilo, došlo k niekoľkým zmenám v legislatíve, ktoré napríklad umožnili zvýšenie vekovej hranice pre prístup žien k asistovanej reprodukcii, či rozšírenie nároku na rodičovskú dovolenku, aj keď došlo k úmrtiu dieťaťa (majúc na pamäti nielen záujem dieťaťa, ale i matky).
 Napríklad EB/NHRI v Holandsku navrhlo ministerstvu, aby zaviedlo špeciálne poistenie pre ženy so statusom samostatne zárobkovo činných osôb, ktoré by im plnohodnotne kompenzovalo obdobie materskej dovolenky.
 

EB a NHRI takisto spolupracujú s vládou na antidiskriminačných a intervenčných opatreniach. Belgické EB v spolupráci so sociálnymi partnermi vytvorilo projekt zameraný na znižovanie rozdielov v odmeňovaní, ktorého súčasťou boli rozličné školenia, ktorých sa zúčastňovali aj inšpektorky a inšpektori práce. Následne boli vytvorené príručky s návodom ako pristupovať k rodovej neutralite pri hodnotení a ohodnocovaní práce.
 

V Portugalsku EB koordinovalo a zabezpečovalo implementáciu technického systému ochrany obetí domáceho násilia. Zároveň zabezpečovalo strategickú koordináciu verejných administratív, ktoré boli v danej veci ovplyvnené. 

2.8 SPOLUPRÁCA S VEREJNOSŤOU A ODBORNÉ PORADENSTVO PRE VEREJNOSŤ

Ďalšou z dôležitých aktivít EB a NHRI je poskytovanie poradenstva v oblasti rovnosti a nediskriminácie pre verejnosť a skupiny ohrozené diskrimináciou. V Nórsku EB poskytuje množstvo informácií pre zamestnávateľov a zamestnancov/kyne, ktoré by im mali pomôcť v presadzovaní rovnosti na pracovisku. EB zároveň vydáva rôzne príručky a usporadúva edukačné semináre na dané témy. Holandské EB/NHRI poskytuje poradenstvo pre širokú verejnosť pri sťažnostiach na diskrimináciu.
 Mnohé prípady boli zverejnené a bola na ne upriamená pozornosť práve vďaka tejto ľudskoprávnej inštitúcii. 

Ďalšou oblasťou je poskytovanie nástrojov na podporu rovnosti. Vo Švédsku EB/NHRI vytvorilo projekt, ktorého cieľom bola analýza miezd prostredníctvom participácie samotných zamestnávateľov. Analýza mala byť zameraná na úmernosť mzdových podmienok a pracovných nárokov. Zber dát prebiehal prostredníctvom počítačového programu, ktorý bol vytvorený EB/NHRI a bezplatne dostupný na webových stránkach. 

Viaceré EB a NHRI sa vyznačujú podporou združení zaoberajúcich sa rovnosťou. EB v Českej republike, hoci nemá právomoc zastupovať ľudí vystavených diskriminácii v súdnych konaniach, spolupracuje
 so združením Pro bono aliance, ktorá poskytuje bezplatnú právnu pomoc. Na začiatku spolupráce sa advokáti a advokátky Pro bono aliance zúčastňujú školení zameraných na antidiskriminačné právo. Neskôr sú im pravidelne, aspoň jedenkrát za rok, poskytované špecializované školenia na vybrané témy, podľa ich záujmu, prípadne aktuálnej potreby. EB pomáha i metodicky pri spracovaní a hodnotení prípadov z hmotnoprávneho hľadiska. Advokátom a advokátkam odovzdáva iba tie prípady, v ktorých konštatuje diskrimináciu alebo existenciu silného podozrenia, dostatočného na zdieľanie dôkazného bremena. Právnici a právničky EB sú advokátom a advokátkam k dispozícii na konzultácie počas celého konania.

Belgické a portugalské EB poskytujú pomoc s projektmi a aktivitami mimovládnym organizáciám a asociáciám, ktoré sa zaoberajú rodovou rovnosťou.

Iné ľudskoprávne inštitúcie zas umožňujú občiansku participáciu. Napríklad EB/NHRI v Dánsku sa snaží aktívne spolupracovať s verejnosťou na tvorbe novej stratégie pre rodovú rovnosť tým, že umožňuje participáciu prostredníctvom schránky nápadov dostupnej na svojej webovej stránke.

2.9 VZDELÁVANIE A ROZŠIROVANIE POVEDOMIA

V oblasti vzdelávania niektoré EB a NHRI poskytujú vzdelávanie pre verejnú správu a povinné subjekty. Napríklad EB v Rakúsku využíva na vzdelávanie tzv. simulované súdne procesy. Jednotliví účastníci/čky sú počas workshopov a seminárov postavení/é do rôznych rolí, vďaka ktorým môžu lepšie pochopiť špecifické aspekty súdnych procesov v oblasti diskriminácie.
 Vo Švédsku EB/NHRI zabezpečuje vzdelávanie zamestnávateľov v implementácii plánov rodovej rovnosti. V Holandsku sa zase EB/NHRI zameralo na konkrétnu skupinu ľudí, ktorá pracuje v oblasti ľudských zdrojov a vzdeláva ich prostredníctvom tréningov v rôznych oblastiach, ako sú rodová rovnosť a boj proti stereotypom.

Kampane a PR sú dôležitým nástrojom, ktoré EB a NHRI používajú na zvyšovanie povedomia verejnosti o svojej existencii a vzdelávanie ľudí v ľudskoprávnych témach. Keď vo Švédsku nadobudol platnosť nový zákon týkajúci sa rodičovského voľna, EB/NHRI vytvorilo kampaň, ktorá nielen informovala rodičov o ich právach, ale takisto ponúkala príklady dobrej praxe pre zamestnávateľov z “family-friendly” spoločností či zamestnaní. Kampaň sa šírila prostredníctvom novín, webových stránok a promočných materiálov.

Inšpiratívny je aj príklad EB v Belgicku, kde sa v roku 2012 pri príležitosti Medzinárodného dňa za odstránenie násilia páchaného na ženách rozhodli vytvoriť kampaň s názvom “Muži hovoria nie násiliu na ženách” (“Men dare to say no to violence against women”), do ktorej zapojili šesť známych mužov z Belgicka. Cieľom kampane bolo zvýšiť povedomie o probléme týrania žien. EB šírilo kampaň prostredníctvom spotov v rádiu. 

Pravidelné diskusie za okrúhlym stolom boli organizované luxemburským EB. Medializácia aktivít umožnila bežným občanom a občiankam, ako aj osobám zodpovedným za tvorbu národných politík dozvedieť sa viac o rozličných dôvodoch diskriminácie.
 

Portugalské EB v rámci svojej kampane raz ročne vytvára pohľadnicu, ktorá je dostupná na rôznych verejných miestach. Pohľadnice boli vždy venované diskriminácii na základe rodu a zameriavali sa na jej rozličné aspekty (napr. zosúladenie pracovného a rodinného života, posilnenie postavenia žien).
 Podobnú kampaň realizovalo aj rakúske EB. Kampaň sprevádzal slogan “Nie diskriminácii! Nie obťažovaniu” (“No to discrimination! No to harassment”) a jej cieľom bolo prostredníctvom pohľadníc, ktoré zachytávali 5 typov diskriminácie, šíriť povedomie a taktiež informovať ľudí, akým spôsobom sa môžu na EB obrátiť v prípade, že potrebujú pomoc a poradenstvo. Zadná stránka pohľadníc obsahovala správu o tom, že EB poskytuje bezplatnú pomoc a taktiež udávala telefónne čísla a prípadne webové stránky, kde sa na neho môžu ľudia obrátiť.

V Lotyšsku sa EB zaslúžilo o pravidelné uverejňovanie informácií o existujúcich zákonoch v oblasti boja proti diskriminácii v novinách a zároveň popisovalo, ako je možné podať sťažnosť v prípade nedodržiavania týchto zákonov. 

V Slovinsku EB spolupracovalo s právnickým časopisom, ktorý publikoval názory a vyjadrenia tejto inštitúcie ku konkrétnym prípadom diskriminácie. EB uverejňovalo aj zhrnutie rozhodnutí, nielen národných, ale aj medzinárodných súdov.

ZÁVER
V tomto materiáli sme sa venovali vnútroštátnym inštitúciám na ochranu a napĺňanie ľudských práv vrátane práva na rovnosť. Systémy, na základe ktorých NHRI a EB vznikli a sú posudzované, majú mnoho nedostatkov, ktoré neumožňujú medzinárodným organizáciám dostatočné vyvodzovanie zodpovednosti (accountability) v prípade nedodržania záväzkov zo strany vnútroštátnych inštitúcií. Prispieva to napríklad k nízkej kvalite práce NHRI/EB na Slovensku – Slovenského národného strediska pre ľudské práva. S cieľom rozhýbať diskusiu o parametroch kvalitného nastavenia a fungovania NHRI/EB ako pilieru inštitucionálnej architektúry na ochranu a napĺňanie ľudských práv sme sa zamerali na kategorizáciu dobrej praxe, ktorá v súčasnosti existuje v zahraničí. Osvedčené prístupy sú inšpiráciou pre funkčné a efektívne uskutočňovania právomocí a povinností, ktoré prináležia EB a NHRI. Informácie o nich tak môžu napomôcť vytváraniu komplexného systému ochrany ľudských práv. V závere chceme zdôrazniť, že typologický prehľad dobrej praxe môže poslúžiť aktérom a aktérkam verejnej moci, ako aj vedeniu Slovenského národného strediska pre ľudské práva pri zvažovaní vhodných riešení pre prestavenie a zefektívnenie práve NHRI/EB na Slovensku. 

2.10 ZOZNAM POUŽITÝCH EB A NHRI

	Krajina
	National Equality Body (EB)
	National Human Rights Institution (NHRI)
	NHRI status
(z decembra 2014)

	Belgicko

HYPERLINK "http://www.equineteurope.org/-Belgium-" \h
	Interfederal Centre for Equal Opportunities

HYPERLINK "http://www.equineteurope.org/Centre-for-Equal-Opportunities-and" \h
Institute for the Equality of Women and Men

HYPERLINK "http://www.equineteurope.org/Institute-for-Equality-of-Women" \h
	Belgium: The Centre for Equal Opportunities and Opposition to Racism
	B (2010)

	Česká republika
 
	Public Defender of Right

HYPERLINK "http://www.equineteurope.org/Office-of-the-Public-Defender-of" \h
	x
	x

	Dánsko

HYPERLINK "http://www.equineteurope.org/-Denmark-" \h
 
	Board of Equal Treatment

HYPERLINK "http://www.equineteurope.org/Board-of-Equal-Treatment" \h
Danish Institute for Human Rights

HYPERLINK "http://www.equineteurope.org/Danish-Institute-for-Human-Rights" \h
	Danish Institute for Human Rights

HYPERLINK "http://www.equineteurope.org/Danish-Institute-for-Human-Rights" \h
	A (2012)

	Fínsko

HYPERLINK "http://www.equineteurope.org/-Finland-" \h
 
	Ombudsman for Equality

HYPERLINK "http://www.equineteurope.org/Ombudsman-for-Equality" \h
Non-Discrimination Ombudsman

HYPERLINK "http://www.equineteurope.org/Ombudsman-for-Minorities" \h
	Finnish National Human Rights Institution
	A (2014)

	Francúzsko
 
	Defender of Rights (formerly HALDE)

HYPERLINK "http://www.equineteurope.org/Defender-of-Rights-formerly-HALDE" \h
	Commission nationale consultative des droits de l’homme
	A (2013)

	Holandsko
 
	Netherlands Institute for Human Rights (formerly Equal Treatment Commission)

HYPERLINK "http://www.equineteurope.org/Dutch-Equal-Treatment-Commission" \h
	Netherlands Institute for Human Rights
	A (2014)

	Írsko
 
	Irish Human Rights and Equality Commission

HYPERLINK "http://www.equineteurope.org/Equality-Authority" \h
	Irish Human Rights Commission
	A (2004)

	Island
 
	 The Centre for Gender Equali

HYPERLINK "http://www.jafnretti.is/jafnretti/?D10cID=Page3&ID=152" \hty
	 x
	 x

	Nórsko

HYPERLINK "http://www.equineteurope.org/-Norway-" \h
 
	Equality and Anti-Discrimination Ombud – LDO

HYPERLINK "http://www.equineteurope.org/Equality-and-Anti-Discrimination" \h
	Norwegian Centre for Human Rights
	B (2012)

	Poľsko

HYPERLINK "http://www.equineteurope.org/-Poland-" \h
 
	Human Rights Defender

HYPERLINK "http://www.equineteurope.org/Human-Rights-Defender-Observer" \h
	Human Rights Defender

HYPERLINK "http://www.equineteurope.org/Human-Rights-Defender-Observer" \h
	A (2012)

	Portugalsko
	High Commission for Migration

HYPERLINK "http://www.equineteurope.org/Commission-for-Immigration-and" \h
Commission for Citizenship and Gender Equality - CIG

HYPERLINK "http://www.equineteurope.org/Commission-for-Citizenship-and" \h
Commission for Equality in Labour and Employment - CITE

HYPERLINK "http://www.equineteurope.org/Commission-for-Equality-in-Labour" \h
	Provedor de Justiça
	A (2012)

	Rakúsko

HYPERLINK "http://www.equineteurope.org/-Austria-" \h
	Ombud for Equal Treatment

HYPERLINK "http://www.equineteurope.org/Ombud-for-Equal-Treatment" \h
	The Austrian Ombudsman Board
	B (2011)

	Slovensko
	National Centre for Human Rights

HYPERLINK "http://www.equineteurope.org/National-Centre-for-Human-Rights" \h
	Slovakia: National Centre for Human Rights
	B (2014)
C (2012-2014)

	Španielsko
 
	Council for the Elimination of Ethnic or Racial Discrimination

HYPERLINK "http://www.equineteurope.org/Race-and-Ethnic-Equality-Council" \h
	El Defensor del Pueblo
	A (2012)

	Švédsko

HYPERLINK "http://www.equineteurope.org/-Sweden-" \h
 
	Equality Ombudsman

HYPERLINK "http://www.equineteurope.org/Equality-Ombudsman" \h
	Equality Ombudsman

HYPERLINK "http://www.equineteurope.org/Equality-Ombudsman" \h
	B (2011)

	Spojené kráľovsto Veľkej Británie a Severného Írska
 
	Great Britain - Equality and Human Rights Commission (EHRC)

HYPERLINK "http://www.equineteurope.org/Great-Britain-Equality-and-Human" \h
	Great Britain - Equality and Human Rights Commission (EHRC)

HYPERLINK "http://www.equineteurope.org/Great-Britain-Equality-and-Human" \h
	A (2010)

	
	x
	Scotland - Scottish Human Rights Commission
	A (2011)

	
	Northern Ireland - Equality Commission for Northern Ireland

HYPERLINK "http://www.equineteurope.org/Northern-Ireland-Equality" \h
	Northern Ireland - Equality Commission for Northern Ireland

HYPERLINK "http://www.equineteurope.org/Northern-Ireland-Equality" \h
	B (2011)


� Napr. Smernica Rady č. 2000/78/ES (rámcová smernica), č. 2000/43/ES, č. 2004/113/ES, č. 2010/18/EÚ, č. 92/85/EHS, Smernica Európskeho parlamentu a Rady č. 2006/54/ES a č. 2010/41/EÚ.


�  Smernica Rady č. 2004/113/ES (tzv. rodová smernica Rady).


�  Smernica Európskeho parlamentu a Rady č. 2006/54/ES (tzv. rodová smernica parlamentu a Rady).


�  Smernica Rady č. 92/85/EHS.


� Politická intersekcionalita sa v procese inštitucionalizácie rovnosti používa na vyjadrenie toho, ako politické štruktúry a verejné politiky narábajú s viacnásobnými vzájomne sa pretínajúcimi a prehlbujúcimi nerovnosťami. Tento koncept predstavuje odklon od jednoduchého kategorizovania nerovností z minulosti, a tým aj veľkú výzvu pre tvorkyne a tvorcov politík. Pozri KRIZSAN, A., SKJEIE, H. a SQUIRES, J.: Institutionalizing Intersectionality: The Changing Nature of European Equality Regimes. Chippenham and Eastbourne: CPI Antony Rowe, 2012. 


�  Tamtiež. 


� PUFFLEROVÁ, B., TRGIŇOVÁ, Ľ., VOZÁRIKOVÁ, M.: Príklady dobrej praxe vo verejných politikách v oblasti rodovej rovnosti. Občan, demokracia a zodpovednosť: Bratislava, 2013. Dostupné na � HYPERLINK "http://odz.sk/priklady-dobrej-praxe-vo-verejnych-politikach-v-oblasti-rodovej-rovnosti/" ��http://odz.sk/priklady-dobrej-praxe-vo-verejnych-politikach-v-oblasti-rodovej-rovnosti/� (posledná návšteva 28. 10. 2015).


�  Tamtiež.


� Viac informácií o NHRI je dostupných na � HYPERLINK "http://fra.europa.eu/en/cooperation/national-human-rights-bodies" ��http://fra.europa.eu/en/cooperation/national-human-rights-bodies� (posledná návšteva 28. 8. 2015).


� Viac informácií o Parížskych princípoch je dostupných na � HYPERLINK "http://www.ohchr.org/EN/ProfessionalInterest/Pages/StatusOfNationalInstitutions.aspx" ��http://www.ohchr.org/EN/ProfessionalInterest/Pages/StatusOfNationalInstitutions.aspx� (posledná návšteva 28. 8. 2015).


� NHRI môže svojou činnosťou získať tri stupne akreditácie – A, B, C. Status A hovorí o úplnom súlade inštitúcie s Parížskymi princípmi, status B o čiastkovom súlade a status C o neexistujúcom súlade.


� Rosenblum, P. (2012): Tained Origins and Uncertain Outcomes: Evaluating NHRIs. In: Goodman, R. and Pegram, T., eds.: Human Rights, State Compliance, and Societal Change: Assessing National Human Rights Institutions. Cambridge University Press: New York, 2012.


� Viac informácií o NEB je dostupných na � HYPERLINK "http://www.equineteurope.org/-Equality-bodies-" ��http://www.equineteurope.org/-Equality-bodies-� (posledná návšteva dňa 28. 8. 2015).


� Tamtiež, s. 8.


� Viac informácií o stredisku je dostupných na jeho webovom sídle � HYPERLINK "http://www.snslp.sk/" ��http://www.snslp.sk/�  (posledná návšteva 28. 8. 2015).


� Equinet stanovuje, že nezávislosť je zaručená, ak si EB môže nezávisle vyberať priority pre svoju prácu a implementuje ich do praxe, vyjadruje sa k témam, na ktorých podľa neho záleží (bez ohľadu na to, či sú populárne, alebo či to vyhovuje štátnej moci) a rozhoduje o prerozdelení ľudských a finančných zdrojov. S nezávislosťou je úzko prepojené zodpovedné konanie (accountability), ktoré by malo byť zaručené adekvátne nastavenými mechanizmami zodpovedania sa relevantnému orgánu (verejnosti) za to, ako EB využíva verejné zdroje a ako napĺňa svoj mandát. Viac informácií o nezávislosti EB je dostupných na � HYPERLINK "http://www.equineteurope.org/Equality-Bodies-and-Practices-of" ��http://www.equineteurope.org/Equality-Bodies-and-Practices-of� (posledná návšteva 27. 10. 2015).


� CROWTHER, N. a kol.: Bridging the Divide – Matters to be taken into account regarding the integration of the functions of national equality bodies and national human rights institutions. Dostupné na � HYPERLINK "https://www.ucl.ac.uk/laws/bridging-the-divide/docs/btd-report" ��https://www.ucl.ac.uk/laws/bridging-the-divide/docs/btd-report� (posledná návšteva 28. 10. 2015).


� HOLTMAAT, R.: Catalysts for Change? Equality bodies according to Directive 2000/43/EC existence, independence and effectiveness. European Commision, 2006. Dostupné na � HYPERLINK "http://ec.europa.eu/social/BlobServlet?docId=2015&langId=en" ��http://ec.europa.eu/social/BlobServlet?docId=2015&langId=en�  (posledná návšteva 27. 10. 2015).


� Informácie o Tribunále pre rovnosť a antidiskrimináciu sú dostupné na � HYPERLINK "http://www.diskrimineringsnemnda.no/" ��http://www.diskrimineringsnemnda.no/� (posledná návšteva 26. 10. 2015).


� CROWLEY, N: Processes and indicators for measuring the impact of equality bodies. Equinet, 2013. Dostupné na � HYPERLINK "http://www.eracampaign.org/uploads/indicators_paper_merged_.pdf" ��http://www.eracampaign.org/uploads/indicators_paper_merged_.pdf� (posledná návšteva 27. 10. 2015).


� Viac informácií o Rade pre rovné zaobchádzanie (The Board of Equal Treatment) je dostupných na jej webovom sídle � HYPERLINK "http://ast.dk/naevn/ligebehandlingsnaevnet/om-ligebehandlingsnaevnet" ��http://ast.dk/naevn/ligebehandlingsnaevnet/om-ligebehandlingsnaevnet� (posledná návšteva  27. 10. 2015).


� LINDSNAES, B., LINDHOLT, L., YIGENK, K. (eds.): National Human Rights Institutions Articles and working papers. The Danish Centre for Human Rights, 2000. Dostupné na � HYPERLINK "http://www.nhri.net/pdf/nhribook.pdf" ��http://www.nhri.net/pdf/nhribook.pdf� (posledná návšteva 29. 10. 2015).


� Pozri čl. 33 Zákona č. 2011-333 (LOI n° 2011-333).


� DEBRECÉNIOVÁ, J. (ed.) a kol.: Inšpekcia práce a zásada rovnakého zaobchádzania s dôrazom na pohlavie a rod: právne rámce, bariéry, príklady dobrej praxe a odporúčania pre legislatívu, politiky a prax v SR. Centrum vzdelávania MPSVR SR: Bratislava, 2014. ISBN: 978-80-969824-3-1.


� Viac informácií o práci dánskeho EB/NHRI a EB v oblasti rodovej rovnosti je dostupných na � HYPERLINK "http://menneskeret.dk/emner/koen" ��http://menneskeret.dk/emner/koen� (posledná návšteva 27. 10. 2015).


� Úlohou sprostredkovateľských inštitúcií je vydávať rôznorodé rozhodnutia odporúčacieho (nezáväzného) charakteru, tzv. soft alebo kvázi rozhodnutia (predbežné rozhodnutia, zistenia, nálezy, závery či odporúčania). Mapujú stav a pripravujú dôkazový alebo podkladový materiál, ktorý potom posúvajú na preskúmanie a ďalšie rozhodovanie orgánom so záväznými, hard rozhodovacími právomocami (najčastejšie súdy). Sú prostredníkmi medzi záväzne rozhodujúcimi inštitúciami a diskriminovanými osobami, ktoré sa na ne môžu obracať, keď potrebujú informácie, radu či zastupovanie pred súdom. Sprostredkovateľské inštitúcie sa môžu do ich prípadov vložiť a uplatniť svoju autoritu a právomoci pri ich riešení (napr. pri poskytovaní kvalifikovaného dôkazu), ktoré je často nad možnosti osôb čeliacich diskriminácii (kvôli psychickému, emocionálnemu aj finančnému zaťaženiu). Zdroj: DEBRECÉNIOVÁ, J. (ed.) a kol.: Inšpekcia práce a zásada rovnakého zaobchádzania s dôrazom na pohlavie a rod: právne rámce, bariéry, príklady dobrej praxe a odporúčania pre legislatívu, politiky a prax v SR. Centrum vzdelávania MPSVR SR: Bratislava, 2014. s. 285-286. ISBN: 978-80-969824-3-1.


� Sťažnosť je možné podať písomne, ústne a taktiež je možné navštíviť kanceláriu ombudsmanky/a osobne. V prípade potreby môžu zamestnanci/kyne kancelárie poskytnúť pomoc pri písaní sťažnosti. Ak je to nutné, vedia zabezpečiť na vlastné náklady aj služby tlmočníka. Sťažnosť obsahuje stručný opis toho, čo sa stalo. Ďalej je potrebné vysvetlenie, prečo si daná osoba myslí, že bola diskriminovaná. V sťažnosti uvedie meno a adresu diskriminujúceho subjektu a priloží všetky relevantné a podporné dokumenty. Viac informácií o EB v Nórsku a o sťažnostiach je dostupných na � HYPERLINK "http://www.ldo.no/nyheiter-og-fag/klagesaker/" ��http://www.ldo.no/nyheiter-og-fag/klagesaker/� a � HYPERLINK "http://www.ldo.no/nyheiter-og-fag/om-ombudet/serviceerklaring/" ��http://www.ldo.no/nyheiter-og-fag/om-ombudet/serviceerklaring/� (posledná návšteva 26. 10. 2015).


� Viac informácií o náležitostiach sťažností je dostupných na � HYPERLINK "http://www.ldo.no/diskriminert/arbeidsliv/gravid/krav-pa-erstatning/" ��http://www.ldo.no/diskriminert/arbeidsliv/gravid/krav-pa-erstatning/� (posledná návšteva 26. 10. 2015).


� Tribunál prejednáva iba tie prípady, ktoré riešil/a ombudsman/ka a vydal/a k nim svoje stanovisko vo veciach porušenia rovnosti a diskriminácie. Konanie pred tribunálom má poskytnúť alternatívu voči štandardnému súdnemu konaniu. Je oslobodené od poplatkov. Informácie o Tribunáli pre rovnosť a antidiskrimináciu sú dostupné na � HYPERLINK "http://www.diskrimineringsnemnda.no/" ��http://www.diskrimineringsnemnda.no/� (posledná návšteva 26. 10. 2015).


� Viac informácií o postupe EB v Nórsku je dostupných na jeho webovom sídle � HYPERLINK "http://www.ldo.no/" ��http://www.ldo.no/� (posledná návšteva 26. 10. 2015).


� Podrobnejšie informácie o dokumentoch používaných v prípade sťažností sú dostupné na � HYPERLINK "http://www.ldo.no/nyheiter-og-fag/klagesaker/" ��http://www.ldo.no/nyheiter-og-fag/klagesaker/� (posledná návšteva 26. 10. 2015).


�Viac informácií o právomociach EB/NHRI v Poľsku je dostupných na � HYPERLINK "http://rpo.gov.pl/en/content/what-does-human-rights-defender-do" ��http://rpo.gov.pl/en/content/what-does-human-rights-defender-do� (posledná návšteva 26. 10. 2015).


� Pozri čl. 124 ods. 1 Španielskej ústavy (Constitución Española), dostupné na � HYPERLINK "http://www.boe.es/buscar/act.php?id=BOE-A-1978-31229" ��http://www.boe.es/buscar/act.php?id=BOE-A-1978-31229� (posledná návšteva 26. 10. 2015).


� Pozri časť VI čl. 24 ods. 2 Zákona č. 3/1981 (Ley orgánica 3/1981, časť VI., čl. 24, ods. 2).

